ಯುಗಾದಿ ಹಬ್ಬಕ್ಕೆ ಪ್ರೇಕ್ಷಕರಿಗೆ ಉಡುಗೊರೆ ಕೊಟ್ಟ ‘ಅಂಬಿ ನಿಂಗ್ ವಯಸ್ಸಾಯ್ತೋ’ ಚಿತ್ರತಂಡ

ಬೆಂಗಳೂರು: ರೆಬಲ್ ಸ್ಟಾರ್ ಅಂಬರೀಶ್ ನಟನೆಯ `ಅಂಬಿ ನಿಂಗ್ ವಯಸ್ಸಾಯ್ತೋ’ ಚಿತ್ರದ ಹೊಸ ಟೀಸರ್ ಚಿತ್ರತಂಡ ಯುಗಾದಿ ಹಬ್ಬದ ಪ್ರಯುಕ್ತವಾಗಿ ರಿಲೀಸ್ ಮಾಡಿದೆ.

ಈ ಮೊದಲು ಟೈಟಲ್ ಟೀಸರ್ ರನ್ನ ಚಿತ್ರತಂಡ ರಿಲೀಸ್ ಮಾಡಿ ಪ್ರಶಂಸೆಗೆ ಪಾತ್ರವಾಗಿತ್ತು. ಈಗ ಹೊಸ ಸಂವತ್ಸರ ಸೂಚಕ ಯುಗಾದಿ ಹಬ್ಬದ ಉಡುಗರೆ ರೂಪದಲ್ಲಿ ಮಗದೊಂದು ಟೀಸರ್ ನ ಚಿತ್ರತಂಡ ಲಾಂಚ್ ಮಾಡಿದೆ.

ಕೆಲದಿನಗಳ ಹಿಂದೆ ರೆಬಲ್ ಸ್ಟಾರ್ ಅಂಬರೀಶ್ ಹಾಗೂ ಕಿಚ್ಚ ಸುದೀಪ್ ಒಟ್ಟಿಗೆ ನಟಿಸುತ್ತಿರುವ `ಅಂಬಿ ನಿಂಗ್ ವಯಸ್ಸಾಯ್ತೋ’..! ಸಿನಿಮಾದ ಟೈಟಲ್ ಟೀಸರ್ ರಿಲೀಸ್ ಆಗಿತ್ತು. ಅಂಬರೀಶ್‍ರವರ ಕಂಚಿನ ಕಂಠದಲ್ಲಿ ಈ ಟೈಟಲ್ ಟೀಸರ್ ಹೊರ ಬಂದಿದ್ದು, ಅಂಬಿ ಅಭಿಮಾನಿಗಳಿಗೆ ಪತ್ರ ಬರೆಯುವ ಮೂಲಕ ಈ ಚಿತ್ರದ ಕಿರುನೋಟವನ್ನ ಹೇಳಲಾಗಿತ್ತು.

ಎಲ್ಲರಿಗೂ ನಮಸ್ಕಾರ, ಇದೇನಪ್ಪಾ ಅಂಬರೀಷ್ ನಮಸ್ಕಾರ ಹೇಳ್ತಿದ್ದಾರೆ, ಅವರಿಗೆ ವಯಸ್ಸಾಯ್ತು ಅಂದ್ಕೋಬೇಡಿ ಅಂತ ಟೀಸರ್ ಶುರುವಾಗಿ, ಅಂಬಿ ಅವರ ಸಿನಿಮಾ ಎಂಟ್ರಿ, ಮದುವೆ, ಮಗ, ರೆಬೆಲ್ ಸ್ಟಾರ್ ಬಿರುದು, ನಂತರ ರಾಜಕೀಯ ಹೀಗೆ ಸಾಕಷ್ಟು ವಿಷಯಗಳ ಬಗ್ಗೆ ಹೇಳ್ತಾ ಹೋಗ್ತಾರೆ.

ಕೊನೆಗೆ ಇಷ್ಟೊತ್ತು ಅಮರನಾಥನಾಗಿ ಮಾತನಾಡಿದೆ, ಈಗ ನಿಮ್ಮ ಪ್ರೀತಿಯ ಅಂಬಿಯಾಗಿ ಹೇಳ್ತಿದ್ದೀನಿ, ಕೇಳಿ. ಥಿಯೇಟರ್ ಗೆ ಬಂದು ಆಶೀರ್ವಾದ ಮಾಡಿ ಅಂತ ತಮ್ಮದೇ ಖಡಕ್ ಸ್ಟೈಲ್‍ನಲ್ಲಿ ಹೇಳಿದ್ದಾರೆ.

ಸದ್ಯ ಬಿಡುಗಡೆಗೊಂಡ ಟೀಸರ್ ಅಲ್ಲಿ ಅಂಬರೀಶ್‍ರವರ ಲುಕ್ ಬಿಂಬಿಸುತ್ತಿದೆ. ಜಾಕ್ ಮಂಜು ನಿರ್ಮಾಣದಲ್ಲಿ ಗುರುದತ್ತ್ ಗಾನಿಗ ಕಲ್ಪನೆಯಲ್ಲಿ ಚಿತ್ರ ಮೂಡಿಬರುತ್ತಿದ್ದು, ಚಿತ್ರದ ಶೂಟಿಂಗ್ ಪ್ರಗತಿಯಲ್ಲಿದೆ.